Сабийхэр зыщIагъэджыкI дерсхэр
Сабийхэм я узыншагъэр щрагъэфIакIуэ «Лэгъупыкъу» IуэхущIапIэм щекIуэкIащ дыкъэзыухъуреихь дунейр хъумэным теухуа зэIущIэ.
Илъэс куэд хъуауэ мыбы щолажьэ щIыуэпсымкIэ клуб. Абы сабийхэр щыхуагъасэ дыкъэзыухъуреихь дунейм щысхьу, ямыуфIейуэ. Абы папщIэ егъэджакIуэ-хэм цIыкIухэр щIэх-щIэхыу-рэ дунеяплъэ яшэ, ди щIыналъэм и щIыуэпс хъугъуэфIыгъуэхэр зыхуэдэм хагъэгъуазэ.
2017 гъэр щIыуэпсым и илъэсу зэрагъэувам трагъащIэу, мы махуэхэм «Лэгъупыкъум» щрагъэкIуэкIа дерсхэр теухуат ди мэзхэм, псы ежэххэм, ди щIыпIэ дахэхэм щыпсэу къуалэбзухэмрэ къыщыкI жыг лIэужьыгъуэхэмрэ. Сабийхэр яфIэфIу едэIуащ мэз, унагъуэ псэущхьэхэм ятеухуауэ егъэджакIуэхэм жаIахэм езыхэри усэ къеджащ, хъыбар гъэщIэгъуэнхэр къаIуэтащ.
ШЭРЭДЖ Дисэ.
